
DĖL APLINKOS MINISTRO ĮSAKYMŲ PROJEKTŲ DERINIMO


Aplinkos ministerija parengė ir siunčia derinti Lietuvos Respublikos aplinkos ministro įsakymo „Dėl Laukinių gyvūnų naudojimo taisyklių patvirtinimo“ projektą (toliau – Projektas Nr. 1), Lietuvos Respublikos aplinkos ministro ir Valstybinės maisto ir veterinarijos tarnybos direktoriaus įsakymo „Dėl Lietuvos Respublikos aplinkos ministro ir Valstybinės maisto ir veterinarijos tarnybos direktoriaus 2002 m. birželio 30 d. įsakymo Nr. D1-533/B1-310 „Dėl Laukinių gyvūnų naudojimo taisyklių patvirtinimo“ pripažinimo netekusiu galios“ projektą (toliau – Projektas Nr. 2).
Įsakymų projektai parengti siekiant įgyvendinti Laukinės gyvūnijos įstatymo 4 straipsnio 2 dalies 10 punkto nuostatą, kad Aplinkos ministerija, suderinusi su Valstybine maisto ir veterinarijos tarnyba, tvirtina Laukinių gyvūnų naudojimo taisykles (toliau – Taisyklės).
Projektu Nr. 2 pripažįstamos netekusiomis galios Taisyklės, patvirtintos bendru aplinkos ministro ir Valstybinės maisto ir veterinarijos tarnybos direktoriaus įsakymu. Projektu Nr. 1 Taisyklės dėstomos nauja redakcija ir patvirtinamos aplinkos ministro įsakymu.
Projektas Nr. 1 parengtas atsižvelgus į Laukinės gyvūnijos įstatymo (toliau – Įstatymas) nuostatas, reglamentuojančias laukinių gyvūnų naudojimą, leidimų laikyti nelaisvėje laukinius gyvūnus išdavimą ir galiojimo panaikinimą (Įstatymo 7, 8 ir 9 straipsniai); laukinių gyvūnų kryžminimą ir leidimų naudoti laukinius gyvūnus kryžminimui išdavimą, galiojimo sustabdymą, galiojimo sustabdymo panaikinimą ir galiojimo panaikinimą (Įstatymo 10, 11 ir 12 straipsniai); laukinių gyvūnų paėmimą iš aplinkos ir naudojimą, leidimų naudoti laukinius gyvūnus išdavimą, galiojimo sustabdymą, galiojimo sustabdymo panaikinimą ir galiojimo panaikinimą (Įstatymo 13 ir  15 straipsniai); iškamšų iš laukinių gyvūnų gaminimą (Įstatymo 15 straipsnis); laukinių gyvūnų globą ir paėmimą iš aplinkos globoti ir gydyti (Įstatymo 22 straipsnis). Projekte Nr. 1 nustatoma išvardintus leidimus išduodanti, sustabdanti, sustabdymo galiojimą panaikinanti ir leidimų galiojimą panaikinanti institucija – Aplinkos apsaugos agentūra; nustatomi leidimų išdavimo sąlygų derinimo su kitomis institucijomis terminai; ataskaitų pateikimo terminai, terminai, per kuriuos sprendimus priimančios institucijos apie sprendimus turi informuoti leidimų prašytojus, leidimų turėtojus, kitas institucijas.

) Atsižvelgiant į Įstatymo 7 straipsnio 1 dalies 1 punktą, patvirtinamas Leidžiamų nelaisvėje laikyti ir (ar) leidžiamų nelaisvėje veisti laukinių gyvūnų rūšių sąrašas. Nustatoma, kad kitų rūšių žinduolius laikyti nelaisvėje draudžiama, išskyrus atvejus, kai gyvūnai teisėtai įgyti iki 2023 m. rugsėjo 1 d. Iki šios datos įsigytus gyvūnus bus galima laikyti be galimybės gyvūnams veistis. 2023 m. rugsėjo 1 d. data nustatoma, kad iki šios dienos visuomenė ir gyvūnų veisėjai susipažintų su informacija apie leidžiamus laikyti ir veisti laukinius gyvūnus, pasirengtų pokyčiams. Nustatoma ir kitų išimčių, kada šis draudimas netaikomas pvz., laikant laukinius gyvūnus zoologijos soduose; kai asmenys vykdo saugomų rūšių veisimo ir paleidimo į laisvę programas; siekiant šių rūšių populiacijų atkūrimo ir reintrodukcijos.
) Siekiant, kad laukiniai gyvūnai nelaisvėje būtų laikomi geresnėmis sąlygomis ir užtikrinta jų gerovė, Taisyklėse (5 priedas) nustatomi nauji minimalūs reikalavimai žinduolių laikymui nelaisvėje, pakeičiami kai kurių rūšių roplių patalpų minimalūs dydžiai. Kaip nustatyta Įstatymo 9 straipsnio 1 dalies 10 punkte, asmenys privalės ne vėliau kaip per 18 mėnesių nuo aplinkos ministro įsakymo įsigaliojimo įkurdinti laukinius gyvūnus ne blogesnėmis sąlygomis negu nustatyta Taisyklėse.
) Siekiant, kad būtų aiškiai reglamentuota, kokių rūšių gyvūnams netaikomos Įstatymo ir Taisyklių nuostatos, parengtas domestikuotų žinduolių sąrašas (Taisyklių 1 priedas).
Pažymėtina, kad Leidžiamų nelaisvėje laikyti ir (ar) leidžiamų nelaisvėje veisti laukinių gyvūnų rūšių sąrašą sudarė bei minimalius reikalavimus žinduolių laikymui nelaisvėje parengė darbo grupė laukinių gyvūnų gerovės ir laikymo nelaisvėje klausimams spręsti (toliau – darbo grupė), kurios sudėtis patvirtinta Lietuvos Respublikos aplinkos ministro 2017 m. liepos 12 d. įsakymu Nr. D1-605 „Dėl darbo grupės sudarymo“. Darbo grupės darbe dalyvavo ir pasiūlymus teikė Aplinkos ministerijos, Aplinkos apsaugos agentūros, Aplinkos apsaugos departamento (toliau – AAD), Gamtos tyrimų centro Ekologijos instituto, Gyvūnų apsaugos ir teisių organizacijos, Kauno Tado Ivanausko zoologijos muziejaus, Lietuvos jūrų muziejaus, Lietuvos ornitologų draugijos, Lietuvos sveikatos mokslų universiteto Veterinarijos akademijos Gyvūnų gerovės centro, Lietuvos zoologijos sodo, Valstybinės maisto ir veterinarijos tarnybos atstovai. Rengiant pasiūlymus Taisyklių projektui, atsižvelgta į Europos šalių, Europos zoologijos sodų ir akvariumų asociacijos gerąją praktiką, naujausius mokslo tyrimus.
) Atsižvelgiant į Įstatymo 8 straipsnio 4 dalies 5 punktą, Taisyklėse nustatomas maksimalaus leidžiamo aptverti miško žemės plotas vienam gyvūnui (Taisyklių 6 priedas) ir nustatoma, kad asmenys per 18 mėnesių  nuo aplinkos ministro įsakymo įsigaliojimo dienos privalo pagal nustatytus reikalavimus sumažinti aptverto miško žemės plotą arba padidinti laikomų laukinių gyvūnų skaičių aptverto miško žemės ploto vienete (jeigu aptvertame miško žemės plote laikoma per mažai gyvūnų). Nustatomos išimtys, kada netaikomi Taisyklėse nustatyti maksimalaus leidžiamo aptverti miško žemės ploto vienam gyvūnui reikalavimai.
) Leidimo laikyti nelaisvėje laukinius gyvūnus turėtojui nustatoma pareiga apie saugomos rūšies laukinio gyvūno (žinduolių, paukščių, roplių) nugaišimą nedelsiant, bet ne vėliau kaip kitą dieną, informuoti AAD.
) Taisyklėse nustatoma, kad nuolat nelaisvėje laikomi globoti paimti iš aplinkos saugomoms rūšims nepriskiriamų laukinių žinduolių rūšių gyvūnai (išskyrus Vabzdžiaėdžių (Insectivora), Graužikų (Rodentia) ir Kiškiažvėrių (Logomorpha) būrių žinduoliai) turi būti ženklinami ir apie šių gyvūnų paženklinimą ne vėliau kaip per 15 kalendorinių dienų nuo paženklinimo reikia pranešti AAD.
) Nustatoma, kad įrengus aptvarą, voljerą ar kitą statinį aptveriant miško žemės plotą, ne vėliau kaip per 10 darbo dienų nuo šių statinių įrengimo dienos turi būti informuojamas AAD. Tokia nuostata reikalinga, kad AAD turėtų tikslią informaciją, nuo kada pradėti skaičiuoti 1 metų terminą, kai laukinių gyvūnų laikytojas aptvare nelaiko gyvūnų arba jame laiko mažiau laukinių gyvūnų. 
) Taisyklėse nustatoma, kad laukinių žinduolių, paukščių, roplių ir varliagyvių rūšių laukinius gyvūnus juos išvežant iš nuolatinės laikymo vietos leidžiama demonstruoti tik mokslo ir švietimo tikslais, kai nesiekiama gauti pajamų, kai šie gyvūnai neatlieka triukų ir manevrų.
) Vadovaujantis Įstatymo 21 straipsnio 2 dalimi, Taisyklėse nustatoma, kad svetimžemes rūšis – fazanus ir danielius – leidžiama perkelti ir išleisti į laisvę iki 2024 m. kovo 31 d. (Taisyklių 8 priedas). Po šio termino nurodytų rūšių gyvūnus, kaip ir kitų svetimžemių rūšių laukinius gyvūnus, draudžiama išleisti į laisvę. 
Projektu Nr. 1 įgyvendinamos 1992 m. gegužės 21 d. Tarybos direktyvos 92/43/EEB dėl natūralių buveinių ir laukinės faunos bei floros apsaugos ir 2009 m. lapkričio 30 d. Europos Parlamento ir Tarybos direktyvos 2009/147/EB dėl laukinių paukščių apsaugos nuostatos, susijusios su tam tikrų laukinių gyvūnų ir paukščių rūšių laikymu nelaisvėje.
Patvirtinus teikiamus derinti įsakymus, keisti galiojančių ar priimti naujų teisės aktų nereikės.
Projekte Nr. 1 įtvirtinamos sąvokos: „gyvūno įsigijimo data“, „laisvėje esančių laukinių gyvūnų paėmimas iš aplinkos“, „laukinių gyvūnų žymėjimas“. Projekto Nr. 1 sąvokas aprobavo Valstybinė lietuvių kalbos komisija
Visuomenė su įsakymų projektais susipažinti gali Lietuvos Respublikos Seimo kanceliarijos teisės aktų informacinėje sistemoje (TAIS).
Įsakymų projektai parengti laikantis Lietuvos Respublikos valstybinės kalbos, Lietuvos Respublikos teisėkūros pagrindų įstatymų reikalavimų ir atitinka bendrinės lietuvių kalbos normas. 
Prašome per 10 darbo dienų pateikti pastabas ir pasiūlymus dėl Įsakymų projektų.
Įsakymų projektus parengė Aplinkos ministerijos Gamtos apsaugos politikos grupės (vadovas Algirdas Klimavičius, tel. 8 686 17295, el. p. algirdas.klimavicius@am.lt) patarėja Kristina Klovaitė, tel. 8 686 40092, el. p. kristina.klovaite@am.lt.
PRIDEDAMA:
.	Projektas Nr. 1, 69 lapai. 
.	Projektas Nr. 2, 1 lapas.
.	Numatomo teisinio reguliavimo poveikio vertinimo pažyma dėl Projekto Nr. 1, 1 lapas.
.	Projekto Nr. 1 ir 1992 m. gegužės 21 d. Tarybos direktyvos 92/43/EEB dėl natūralių buveinių ir laukinės faunos bei floros apsaugos atitikties lentelė, 2 lapai.
.	Projekto Nr. 1 ir 2009 m. lapkričio 30 d. Europos Parlamento ir Tarybos direktyvos 2009/147/EB dėl laukinių paukščių apsaugos atitikties lentelė, 3 lapai.
.	Projekto Nr. 1 administracinės naštos ūkio subjektams apskaičiavimo ataskaita, 5 lapai.
.	Projekto Nr.1 antikorupcinio vertinimo pažyma, 9 lapai.


Aplinkos viceministras	Danas Augutis

Ekonomikos ir inovacijų ministerijai
Žemės ūkio ministerijai
Valstybinei maisto ir veterinarijos tarnybai
Valstybinei saugomų teritorijų tarnybai
Aplinkos apsaugos agentūrai
Aplinkos apsaugos departamentui prie Lietuvos Respublikos aplinkos ministerijos
Specialiųjų tyrimų tarnybai
Valstybinei miškų tarnybai 
Valstybinei miškų urėdijai

Klaipėdos Zoologijos sodui
el. p. edvardas@zoosodas.com

Lietuvos jūrų muziejui
el. p. ljm@muziejus.lt

Lietuvos zoologijos sodui
el. p. info@zoosodas.lt

Zoopark 
info@zoopark.lt

VšĮ Zooparkas 
el. p. zootrakenai@gmail.com

Elnių augintojų asociacijai
Info@elniai.lt





image1.png




